## La Generalitat i la Diputació de València col·laboren en la millora de camins d’interés territorial que coincidixen amb el traçat de vies pecuàries

*** El conveni, amb una vigència inicial de quatre anys, reforça la cooperació entre estes administracions
* El secretari autonòmic de Medi Ambient assegura que l’acord es basa en “la necessitat de facilitar les actuacions en els punts pels quals passa una via pecuària”**

La Conselleria de Medi Ambient, Infraestructures i Territori ha publicat en el [Diari Oficial de la Generalitat Valenciana](https://dogv.gva.es/va/resultat-dogv?signatura=2025/15886) (DOGV) el conveni marc de col·laboració amb la Diputació de València, per a la millora dels camins d’interés territorial coincidents, íntegrament o en part, amb el traçat de vies pecuàries.

Tal com ha destacat el secretari autonòmic de Medi Ambient i Territori, Raúl Mérida, el conveni es fonamenta en “la necessitat de facilitar les actuacions en els punts pels quals passa una via pecuària”. I ha explicat que “estes vies antigament servien per al trànsit del bestiar i algunes estan en desús”.

Este conveni té l’objectiu de millorar els camins d’interés territorial que coincidixen totalment o parcialment amb el traçat de vies pecuàries. A més, establix un marc d’actuació conjunta, que permet compatibilitzar els usos tradicionals i actuals de les vies pecuàries amb la necessitat de condicionament i millora dels trams viaris que resulten essencials per a la vertebració del territori.

En esta línia, Mèrida ha assegurat que, amb este acord, la Generalitat busca la compatibilitat entre “la protecció del medi ambient i de les persones en el marc de la sostenibilitat”.

D’esta manera, la Diputació formularà consulta a la Direcció Territorial de València sobre la possibilitat de dur a terme les labors de condicionament. Una vegada analitzada la petició formulada per la Diputació, determinarà la possibilitat de dur a terme les actuacions sol·licitades, i emetrà un informe favorable o desfavorable segons corresponga.

Per la seua part, la Diputació es compromet a finançar, contractar i executar les obres de condicionament del tram de la via pecuària, a dirigir l’execució d’estes obres, i dur a terme el control de qualitat dels materials emprats, per a la qual cosa designarà un facultatiu director de les obres. També, a rebre del contractista les obres a la seua finalització, així com a senyalitzar de manera visible el tram de la via pecuària com a ‘via pecuària’.

La Comunitat Valenciana compta amb una xarxa de més de 14.000 quilòmetres de vies pecuàries, elements multifuncionals que no solament estan destinats al trànsit ramader, sinó que també permeten usos agrícoles, recreatius i mediambientals. Part d’estes vies presenten, d’altra banda, una funcionalitat complementària a la xarxa local de carreteres, cobrint dèficits, acurtant itineraris o donant accés a llocs d’interés o a nuclis habitats.

El conveni, amb una vigència inicial de quatre anys, reforça la cooperació entre estes administracions, conjuminant esforços amb l’objectiu de millorar la connectivitat del territori de la Comunitat Valenciana. A més, a fi de complir els objectius i obligacions derivats del present conveni, es constituirà un òrgan mixt de seguiment i control, que resoldrà les discrepàncies que pogueren sorgir entre les parts firmants.

Fecha: 21/05/2025